
A belső monológ jellemzői és jelentősége Terrence Malick A Hidden Life című filmjében

Terrence Malick rendezői munkásságának egyik meghatározó toposza a belső monológ. Első nagy játékfilmjétől kezdve konzekvensen mindegyik nagy játékfilmjében hangsúlyosan építette be a narratívákba, avagy törte meg azokat belső monológokkal. Utolsó filmjében, a 2019-es A Hidden Life-ban Malick, korábbi filmjeihez hasonlóan előszeretettel alkalmaz belső monológokat a szereplők gondolatainak, érzéseinek konkrét kivetítése céljából. A főszereplő, Franz, valamint
felesége, Franziska introspektív narrációjának externalizálásában fogalmazódnak meg a fő elméleti kérdések és dilemmák.

Dolgozatom célja a filmben visszatérő jelleggel, a történetbe szervesen beépített belső monológ tartalmi és formai – a hangi jellegzetességek, lingvisztikai módozatok és vizuális konnotációk - analizálása, kifejezetten a vallási és vallásfilozófiai jelentésrétegeket feltárva, és értelmezve azokat mind a diegetikus világon belüli események és a szereplők döntéseinek, mind az extradiegetikus szinten manifesztált erkölcsi dilemmák mélyebb megismerése és megértése
érdekében. 
Kirajzolódnak a vallás metanarrativikus kvalitású jelenlétének körvonalai, vagy a vallás csupán
eszköz egy személyes szemlélet kifejtésében? Hogyan fogalmazódnak meg a belső monológokban az intraperszonális szinteken végbemenő patetikus hangvételű etikai dilemmák? Miként áll össze a történelmi temporalitás kontrasztjaként szolgáló, a diegézisba mélyen beágyazott, egyetemes vonatkozású, mégis rendkívül személyes, atemporális világszemléletet közvetítő filozófiaivallásfilozófiai konstrukció? Ezen kérdések mentén szándékozom feltárni az A Hidden Life belső monológjaiban rejlő multi-dimenzionális tudatos szerzői – tartalmi és formanyelvi tekintetben egyaránt – sajátosságokat.



